חואקין גוסמן

חואקין ארצ'יבלדו "אל צ'אפו" גוסמן לוארה (בספרדית: Joaquín Archivaldo Guzmán Loera; נולד ב-4 באפריל 1957, הנקרא גם "אל צ'אפו גוסמן" ("El Chapo Guzmán", "הקטן") הוא ברון סמים מקסיקני העומד בראש קרטל סינלואה, מגדולי קרטלי הסמים בעולם, הקרוי על שם מדינת סינלואה המקסיקנית, השוכנת לחופי האוקיינוס השקט, בה הוקם.

משנת 2003 עת נעצר יריבו, ראש "קרטל דל גולפו" (קרטל המפרץ), הפך גוסמן ל"מלך הסמים" של מקסיקו, והוא נחשב לפי משרד האוצר של ארצות הברית כ"סוחר הסמים החזק ביותר בעולם". לאחר הריגת אוסמה בן לאדן הפך גוסמן למבוקש מספר אחת בארצות הברית.

המגזין "פורבס" כלל אותו בשנים 2009–2011 ברציפות ברשימת האנשים החזקים ביותר בעולם, במקומות ה-41, ה-60 וה-55 בהתאמה. בשנת 2011 הוערך הונו העצמי במיליארד דולר, והוא הוכתר בידי המגזין כברון הסמים הגדול ביותר בכל הזמנים. כמו כן, נכלל גוסמן ברשימת טיים 100 לשנת 2009.

גוסמן נתפס בשנת 1993 בגואטמלה, הוסגר ונידון ל-20 שנות מאסר במקסיקו בעוון רצח וסחר בסמים. באמצעות מתן שוחד לסוהרים, הוא הצליח להימלט מבית כלא פדרלי שמור היטב בשנת 2001. הוא הוכרז כמבוקש על ידי האינטרפול וממשלות מקסיקו וארצות הברית. ארצות הברית הציעה פרס של 5 מיליון דולר עבור מידע שיוביל ללכידתו, ואילו הממשלה המקסיקנית הציעה פרס של 60 מיליון פסוס (כ-3.8 מיליון דולר) למי שימסרו מידע על גוסמן.

גוסמן נעצר על ידי הרשויות במקסיקו ב-22 בפברואר 2014. הוא אותר בדירתו בבית משותף על חוף הים במסטלאן, סינלואה, ונלכד מבלי שנורתה ירייה. בעת מעצרו, היה גוסמן יצואן הסמים הגדול ביותר לארצות הברית. גוסמן נמלט מכלא לה פלמה ב-11 ביולי 2015. הוא נעצר מחדש בעיר לוס מוצ'יס על ידי נחתים מקסיקנים, לאחר קרב יריות ב-8 בינואר 2016. זיהוי מקום מסתורו של גוסמן התאפשר לאחר שקיים ריאיון ממקום מחבואו עם השחקן האמריקאי שון פן, כשזה האחרון ניסה לשכנעו להשתתף בסרט המבוסס על חייו.

ב-19 בינואר 2017 הוסגר לארצות הברית על ידי מקסיקו ואמור לעמוד למשפט בבית משפט פדרלי בכמה מדינות באשמת חטיפה, הברחת סמים ורצח. ב-7 בנובמבר 2018 נפתח משפטו, בעת הובלתו למשפט נסגר גשר ברוקלין לתנועה. ב-12 בפברואר 2019 הורשע גוסמן בכל סעיפי כתב האישום נגדו. ביולי 2019 נידון גוסמן למאסר עולם ולעוד 30 שנות מאסר. בנוסף, נקנס בסכום של כ-12.6 מיליארד דולר.

 משפחתו 
גוסמן היה נשוי לארבע נשים.

ב-1977 נשא לאישה את אלחנדרה מריה סלזאר הרננדז, ונולדו לו ממנה ארבעה ילדים: סזאר, איוון ארצ'יבלדו ("אל צ'אפיטו"), חזוס אלפרדו ("אלפרדילו") ואלחנדרינה ג'יזלה. מאוחר יותר, התאהב גוסמן בפקידת בנק בשם אסטלה פנה. הוא חטף אותה, ולאחר מכן נשא אותה לאישה. באמצע שנות ה-80 נשא גוסמן אישה נוספת, גריסלדה לופז פרז. מנישואין אלו נולדו לו ארבעה ילדים: אדגר (נרצח ב-2008), חואקין ("אל גוארו מורנו"), אובידיו וגריסלדה גואדלופה.

האחרונה מנשותיו היא אמה קורונל , אזרחית ארצות הברית, אותה נשא לאישה ב-2007 והיא בת 18 בלבד. ב-22 בפברואר 2021 נעצרה אמה בנמל התעופה הבין-לאומי וושינגטון דאלס באשמה כי עזרה לבעלה לנהל את הקרטל שלו ולצלוח את בריחתו מהכלא בשנת 2015. קורונל הואשמה גם בקשירת קשר להפצת קוקאין, מתאמפטמין, הרואין ומריחואנה בארצות הברית. לקורונל ולגוסמן שתי בנות.

קרובי משפחתו של גוזמן מעורבים עמוקות בעסקי הסמים. כמה מהם, ביניהם אחיו, אחד מבניו ואחד מאחייניו, נרצחו בידי חברי קרטל מלוס סטאס וקרטל בלטראן-לייבה, אויביו המושבעים.

 במדיה 
באוקטובר 2017 עלתה לאוויר בנטפליקס תוכנית דוקומנטרית בת שלושה פרקים בשם "ביום שפגשתי את אל צ'אפו" (Cuando conocí al Chapo: La historia de Kate del Castillo) אשר מתארת את חייו. נטפליקס גם העלתה סדרה עלילתית בשם אל צ'אפו, העוסקת בתקופת התחזקותו ועד למעצרו האחרון. בנוסף, דמותו של אל צ'אפו מככבת בסדרה נרקוס: מקסיקו, גם כן מבית היוצר של נטפליקס.

קישורים חיצוניים







הערות שוליים

קטגוריה:סוחרי סמים
קטגוריה:מיליארדרים מאמריקה הלטינית
קטגוריה:מקסיקנים
קטגוריה:מקסיקנים שהופיעו ברשימת טיים 100
קטגוריה:ילידי 1957